“Προσπάθεια στοχοποίησης του” σε σχέση με τις εξελίξεις στην αδειοδότηση καναλιών , χαρακτηρίζει με ανακοίνωση του ο Δημήτρης Κοντομηνάς, την δημοσιοποίηση της άσκησης ποινικής δίωξης σε βάρος του, για φοροδιαφυγή και νομιμοποίηση εσόδων από παράνομη δραστηριότητα.

Σύμφωνα με τον πρόεδρο του Alpha, τα δημοσιεύματα για την δίωξη του καταπατούν το τεκμήριο αθωότητας, ενώ η δίωξη σε βάρος του αποσκοπεί “στον αποπροσανατολισμό της κοινής γνώμης από την πρωτόγνωρη κατάλυση της πολυφωνίας και της ανεξαρτησίας των ΜΜΕ”.



Κακούργημα το αδίκημα

Η δίωξη, σε βαθμό κακουργήματος, αφορά χρηματικό ποσό περίπου 48 εκατομμυρίων ευρώ που έχει καταλογιστεί αρχικά και φαίνεται να προέκυψε ως διαφορά μεταξύ καταθέσεων και δηλωθέντων εισοδημάτων του κ. Κοντομηνά για την περίοδο 2006-2008.

Η υπόθεση σε βάρος του κ. Κοντομηνά εντάσσεται στις έρευνες που διεξάγουν εδώ και περίπου ένα χρόνο οι οικονομικοί εισαγγελείς με βάση τα στοιχεία που έχουν στην διάθεση τους από τις ενοποιημένες λίστες φοροδιαφυγής.

Ο επιχειρηματίας κλήθηκε από τους Εισαγγελείς σε εξηγήσεις για την απόκλιση που εμφανίζουν τα οικονομικά του στοιχεία της επίμαχης περιόδου και φέρεται να αρνήθηκε την διάπραξη αξιόποινης πράξης. Είχε επίσης καταθέσει προσφυγή και στην Διεύθυνση Επίλυση Διαφορών (Δ.Ε.Δ.) της Γενικής Γραμματείας Δημοσίων Εσόδων προκειμένου να προσβάλλει τις πράξεις που εκδόθηκαν σε βάρος του από την Φορολογική Διοίκηση πλην όμως από τον επανέλεγχο που διενεργήθηκε δεν έγιναν δεκτές οι αιτιάσεις του.

Για την υπόθεση αυτή οι οικονομικοί Εισαγγελείς είχαν εκδώσει και εντολή δέσμευσης περιουσιακών στοιχείων του επιχειρηματία , πριν ένα χρόνο, για ποσό 100 εκατομμυρίων ευρώ. Η δικογραφία που σχηματίστηκε μετά την άσκηση της δίωξης διαβιβάστηκε ήδη από την Εισαγγελία Πρωτοδικών σε ειδικό ανακριτή ενώπιον του οποίου ο επιχειρηματίας θα κληθεί να λογοδοτήσει για τις κατηγορίες που του αποδίδονται.

ΠΗΓΗ: ΑΠΕ